IIoc grati animi officio erga Regem Augustissimum GUILIELMUM I defungens, 
maximas simul Deo Omnipotenti habeo gratias, quod solvere illud quasi debitum 
tandem mihi licuit. Jam olim Flora Javae et insularum adjacentium optimo principi, 
dum stabat regno incolumis, erat dicata. Postquam autem anno 1850 civili discordia 
perturbatum concidit regnum, quod prae ceteris eximia prosperitate florebat , ut multa 
alia, quae Regis auspiciis bene fuerant incepta, ita hoc quoque opus prope ad interitum 
est adductum. At Regem, qui tam multa tamque egregia regni sui monumenta condidit, 
non fugiebat libri, quo vegetatio Archipelagi Indici illustraretur, utilitas. Ita enim et 
disciplinis, explorata melius regionum illarum natura, et patriae cum coloniis com¬ 
mercio, cognitis earum divitiis, et humano generi, praeslantissimis indicatis medica¬ 
mentis, consuli posse videbat. Itaque quamquam jam regno se abdicaverat, qua erat 
liberalitate, suis opibus librorum meorum editionem adjuvare constituit, ut quae 
temporum injuria jacebat in vitam revocari et continuari et perfici posset. Quod quo 
magis cuperet, faciebat illa olim mihi data fides, fore ut hi libri impensis aerarii Indici 
ederentur, quam non servatam esse sciebat. 
